One Piece

Το ***One Piece*** (ιαπωνικά: ワンピース, Χέπμπορν: *Wan Pīsu*, ελληνικά: *Ντρέικ, το Κυνήγι του Θησαυρού*) είναι ιαπωνικό shōnen manga που δημιουργήθηκε από τον Εϊτσίρο Όντα. Δημοσιεύεται στο περιοδικό της Shueisha, το Weekly Shōnen Jump από τον Ιούλιο του 1997, με τα κεφάλαια της σειράς να έχουν συλλεχθεί σε 97 τόμους έως και τον Οκτώβριο του 2020. Μεταφέρθηκε και στην τηλεόραση, υπό τη μορφή anime. Η ιστορία ακολουθεί τις περιπέτειες του Monkey D. Luffy, ένα αγόρι που έχει αποκτήσει τις ιδιότητες του λάστιχου αφότου έφαγε ένα Φρούτο του Διαβόλου. Με το πειρατικό του πλήρωμα, ο Luffy εξερευνά τη Grand Line αναζητώντας τον μεγαλύτερο θησαυρό στον κόσμο, γνωστό ως "***One Piece***" για να γίνει ο Βασιλιάς των Πειρατών. Το 2022, ανακοινώθηκε πως η σειρά θα φτάσει στο τέλος της σε τουλάχιστον τρία χρόνια.

Από το μάνγκα έχει προκύψει μια σειρά άνιμε με παραγωγή από την Toei Animation, που ξεκίνησε να προβάλλεται στην Ιαπωνία το 1999. Επιπλέον, η Toei έχει αναπτύξει δεκατέσσερις θεατρικές ταινίες, ένα πρωτότυπο animation και δεκατρείς τηλεοπτικές ταινίες μικρότερου μήκους. Πολλές εταιρίες έχουν αναπτύξει διάφορα είδη προϊόντων και μέσων, όπως κάρτες ανταλλαγής και πολυάριθμα video games. Η σειρά έχει χορηγηθεί για κυκλοφόρηση παγκοσμίως.

To One Piece έχει επαινεθεί για την εξιστόρηση, την τέχνη, τους χαρακτήρες και το χιούμορ του. Πολυάριθμοι τόμοι της σειράς έχουν σπάσει εκδοτικά ρεκόρ, μεταξύ των οποίων και το ρεκόρ Γκίνες για τα "περισσότερα αντίτυπα εκδομένα για το ίδιο κόμικ από έναν μοναδικό συγγραφέα". Μέχρι τον Μάϊο του 2020, το μάνγκα έχει πουλήσει περισσότερα από 472 εκατομμύρια αντίτυπα, πράγμα που το κάνει το πιο επιτυχημένο σε πωλήσεις manga στην ιστορία. Έγινε το μπέστ-σέλλερ μάνγκα για την εντέκατη συνεχόμενη χρονιά το 2018. Το One Piece είναι από τις πιο επιτυχημένες σειρές όλων των εποχών, εκτιμώμενο ότι έχει εισπράξει συνολικά πάνω από 21 δισεκατομμύρια δολάρια από το μάνγκα, το άνιμε, τις ταινίες, τα games και άλλα προϊόντα.

## Πλοκή
Η σειρά χαρακτηρίζεται από έντονη δράση, εντυπωσιακές μάχες, χιούμορ και δράμα. Η ιστορία είναι κοινή στο anime και στο manga.

Η σειρά *One Piece* λαμβάνει χώρα σε έναν φανταστικό κόσμο, ο οποίος την παρούσα χρονική περίοδο διανύει μια «μεγάλη εποχή πειρατών». Αυτό συμβαίνει διότι ο επονομαζόμενος «Βασιλιάς των Πειρατών», Gold Roger, συνελήφθη και εκτελέστηκε 22 χρόνια πριν την αρχή της ιστορίας και άφησε τον αμύθητο θησαυρό του, ονόματι One Piece (εξ' ου και το όνομα της ιστορίας) σε έναν ωκεανό ονόματι «Μεγάλη Γραμμή» (*Idai Naru Kōro Gurando Rain* - 偉大なる航路 グランドライン) και αποτελεί την πιο επικίνδυνη θάλασσα στον κόσμο.

Βασικός πρωταγωνιστής του One Piece είναι ο δεκαεφτάχρονος Monkey D. Luffy ο οποίος μαζί με το πλήρωμά του, τους Straw Hat Pirates, αναζητά το θησαυρό αυτό μέσα από πολλές περιπέτειες. Ο ίδιος έχει μετατραπεί σε έναν άνθρωπο με λαστιχένιο σώμα, ιδιότητα που απέκτησε μετά την κατανάλωση ενός από τα «φρούτα του διαβόλου» (*Akuma no Mi* - 悪魔の実), σπάνιοι καρποί που δίνουν σε όσους έχουν φάει ένα από αυτά, μοναδικές ικανότητες. Ο αριθμός των ατόμων που αποτελούν το πλήρωμα του Monkey D. Luffy και η φήμη τους αυξάνεται σταδιακά. Καθώς προχωρούν έρχονται αντιμέτωποι με άλλους φιλόδοξους πειρατές καθώς και με το ναυτικό, το οποίο αποτελεί τη δύναμη επιβολής της τάξης στον κόσμο του One Piece. Ο κόσμος αυτός, αν και χωρίζεται σε διάφορα ανεξάρτητα κράτη, βρίσκεται υπό τον έλεγχο μιας «Παγκόσμιας Κυβέρνησης» (*Sekai Seifu* - 世界政府), όργανο της οποίας είναι το ναυτικό και για την ιστορία της οποίας ελάχιστα πράγματα είναι γνωστά, αφού κάθε μελέτη γύρω από αυτή έχει απαγορευθεί. Συνολικά, το πλήρωμα του Monkey D. Luffy αποτελείται από 10 άτομα, μαζί με τον ίδιο.  

Το πρώτο μισό της σειράς κλείνει με τον χωρισμό της ομάδας μετά από μια ήττα τους από έναν συνεργαζόμενο με την Παγκόσμια Κυβέρνηση πειρατή (στον κόσμο υπάρχουν 7 τέτοιοι πειρατές, που φέρουν τον τίτλο *Ōka Shichibukai* - 王下七武海) και την πραγματοποίηση ενός πολέμου στον οποίο το ναυτικό επιβεβαιώνει την κυριαρχία του, νικώντας και σκοτώνοντας έναν από τους 4 μεγάλους πειρατές της σειράς (που ονομάζονται *Yonkō* - 四皇), υπό την εξουσία του οποίου (όπως και των υπόλοιπων 3) βρίσκονταν μεγάλες περιοχές στο δεύτερο μισό της «Μεγάλη Γραμμής», που ονομάζεται «Νέος Κόσμος» (*Shinsekai* - 新世界). Το δεύτερο μισό της σειράς ξεκινά με την επανένωση του πληρώματος του Monkey D. Luffy στο μέρος που είχαν χωριστεί, μετά από 2 χρόνια, και την είσοδό τους στο «Νέο Κόσμο», όπου οι ισορροπίες διαταράχθηκαν, το νέο καθεστώς στην μεγάλη γραμμή έγινε περισσότερο «άνομο», εξαιτίας του θανάτου ενός από τους 4 μεγάλους πειρατές αφήνοντας έτσι εκτός ελέγχου τους περιβόητους πειρατές δημιουργώντας μία νέα ιστορική εποχή πειρατείας την New Era.

## Παραγωγή

### Manga
Το manga *One Piece* ξεκίνησε με την μορφή τριών κεφαλαίων με το όνομα *Romance Dawn*, τα οποία το ένα αποτελούσε βελτιωμένη έκδοση του προηγούμενου, με το τελευταίο να αποτελεί το πρώτο κεφάλαιο του *One Piece*. Τα δύο πρώτα από αυτά εκδόθηκαν το 1997, ενώ η τελική τρίτη έκδοση, που σηματοδοτεί και την έναρξη της σειράς *One Piece*, τον Ιούλιο του 1997. Αργότερα, το ίδιο όνομα δόθηκε και στον πρώτο τόμο κεφαλαίων (tankōbon) της σειράς. Τον Δεκέμβριο του 1997 ξεκίνησε και η παραγωγή του με την μορφή tankōbon.

Η σειρά manga εκδίδεται από την ιαπωνική εκδοτική εταιρεία Shueisha, ενώ τα κεφάλαια συμπεριλαμβάνονται στην εβδομαδιαία ανθολογία manga της εταιρείας, *[[Weekly Shōnen Jump]]*, που μεταξύ άλλων συμπεριλαμβάνει και τα επίσης δημοφιλή manga *[[Bleach]]* και *[[Naruto]]*. Ο Oda αρχικά είχε προγραμματίσει η έκδοση της σειράς να ολοκληρωθεί σε ένα διάστημα 5 ετών, αλλά αυτό το σχέδιο ανατράπηκε στη συνέχεια.
 
Το *One Piece* είναι το πιο εμπορικά επιτυχημένο manga στην ιστορία του *Weekly Shōnen Jump* στην Ιαπωνία, ενώ συνέβαλε σημαντικά στην αύξηση της δημοφιλίας του περιοδικού. Η 57η έκδοση tankōbon κρατά το ρεκόρ σχετικών ανατυπώσεων στην Ιαπωνία, με 3 εκατομμύρια αντίτυπα να τυπώνονται την πρώτη εβδομάδα κυκλοφορίας του (Μάρτιος 2010), σπάζοντας το ρεκόρ που κατείχε η προηγούμενη έκδοση του ίδιου manga, αλλά και το γενικότερο ρεκόρ για όλα τα βιβλία, που κρατούσε η έκδοση του πέμπτου βιβλίου της σειράς *[[Χάρι Πότερ]]*. Κατέχει επίσης το ρεκόρ πωλήσεων για σειρά manga στην Ιαπωνία, ξεπερνώντας το όριο των 300 εκατομμυρίων πωλήσεων στην χώρα τον Νοέμβριο του 2013, ενώ με συνολικά περισσότερες από 472 εκατομμύρια πωλήσεις παγκοσμίως, τοποθετείται στην πρώτη θέση της λίστας με τα πιο επιτυχημένα εμπορικά manga όλων των εποχών. Το *One Piece* ήταν το πρώτο manga που έσπασε το όριο των 100 εκατομμυρίων πωλήσεων στην Ιαπωνία το 2007, καθώς και το όριο των 200 εκατομμυρίων πωλήσεων στη χώρα, τον Νοέμβριο του 2010.

Το 2012 μοιράστηκε το Μεγάλο Έπαθλο των βραβείων της Ένωσης Ιαπώνων Σκιτσογράφων, μαζί με το Nekodarake Nice του Kimuchi Yokoyama, κατά την 41η απονομή.

### Anime

Η σειρά μεταφέρθηκε στην τηλεόραση τον Οκτώβριο του 1999, από την Toei Animation για το ιαπωνικό κανάλι Fuji TV. Από τότε έχουν παραχθεί πάνω από 1000 επεισόδια, ενώ έχει προβληθεί σε διάφορες χώρες σε όλον τον κόσμο. Το σενάριο είναι κοινό σε manga και anime, αλλά στο anime έχουν προστεθεί fillers. Τη σκηνοθεσία της σειράς έχουν αναλάβει κατά σειρά οι Konosuke Uda (1999–2006), Munehisa Sakai (2006–2008)
και Hiroaki Miyamoto (2008–παρόν). Τη σύνθεση της μουσικής έχουν αναλάβει οι Kohei Tanaka και Shiro Hamaguchi.

Μέρος της σειράς ξεκίνησε να προβάλλεται μεταγλωττισμένο στα ελληνικά από το Alter από τις 14 Απριλίου του 2002 υπό την ονομασία *Ντρέικ, το Κυνήγι του Θησαυρού*. Ωστόσο, η προβολή της σειράς διακόπηκε μετά από 106 επεισόδια, καθώς το Ε.Σ.Ρ. αποφάσισε πως η σειρά περιείχε "βίαιο περιεχόμενο, ακατάλληλο για παιδική εκπομπή".

Παρόμοια προβλήματα με την Ελλάδα αντιμετώπισε και στην Ινδονησία, με το Ραδιοτηλεοπτικό Συμβούλιο της χώρας να δηλώνει πως δεν θα έπρεπε να προβάλλεται την ώρα που παρακολουθούν τους δέκτες τους παιδιά. Επιπλέον, στις ΗΠΑ και τον Καναδά η πρώτη μετάδοση της σειράς, με αγγλική μεταγλώττιση, έγινε μέσω της τηλεοπτικής εταιρείας παραγωγής 4Kids Entertainment (μεταξύ 2004-2007), η οποία προχώρησε σε μεγάλες και αποτυχημένες παρεμβάσεις τόσο στο σενάριο όσο και στην ίδια την εικόνα, ώστε να παράγει ένα φιλικό στα παιδιά πρόγραμμα, προκαλώντας έντονες αρνητικές κριτικές για το τελικό αποτέλεσμα, κάτι που ζημίωσε την ίδια την εικόνα της εταιρείας. Από το 2007 και μετά, την μεταγλώττιση στα αγγλικά και τη μετάδοση στη Βόρεια Αμερική (ΗΠΑ και Καναδά) ανέλαβε η Funimation Entertainment, χωρίς να προχωρήσει σε παρεμβάσεις στο αρχικό προϊόν. Μάλιστα, μέσω της ιστοσελίδας της, προσφέρει στους κατοίκους της Βόρειας Αμερικής την δυνατότητα να παρακολουθήσουν υποτιτλισμένα στα αγγλικά τα καινούργια επεισόδια της σειράς, μια ώρα μετά την πρώτη τους αναμετάδοση στην Ιαπωνία.

### Ταινίες anime και OVAs

Μέχρι το 2012, 11 ταινίες και 3 OVA, ειδικές εκδόσεις ιστοριών anime σε μορφή home-video, βασισμένες στο *One Piece* έχουν δημιουργηθεί. Η πρώτη ταινία έκανε την εμφάνισή της στην Ιαπωνία τον Μάρτιο του 2000, ενώ η τελευταία από αυτές τον Μάρτιο του 2011. Από αυτές, μονό η 10η (*One Piece: Strong World*, Δεκέμβριος 2009) βασίζεται σε σενάριο γραμμένο από τον Εϊτσίρο Όντα και δημιουργήθηκε για την 10η επέτειο της έκδοσης της σειράς. Με την ευκαιρία αυτή δημιουργήθηκε και το 3ο OVA (*One Piece Film Strong World: Episode 0*) καθώς και ένα πρόσθετο κεφάλαιο της έκδοσης manga με την ίδια υπόθεση (*Κεφάλαιο 0*). Τα άλλα δύο OVAs (*One Piece: Defeat The Pirate Ganzack!* και *One Piece: Romance Dawn Story*) δημιουργήθηκαν το 1998 και το 2008 αντίστοιχα. Η 12η ταινία με το όνομα "One Piece Film Z" προβλήθηκε στις 15 Δεκεμβρίου του 2012. Ενώ η 13η ταινία, με τίτλο One Piece Film: Gold, προβλήθηκε στις 23 Ιουλίου του 2016.Η 14η με το όνομα One Piece:Stampede προβλήθηκε στις 9 Αυγούστου του 2019.Η 15η ταινία με το όνομα One Piece Film: Red προβλήθηκε στις 6 Αυγούστου του 2022.

### Βιντεοπαιχνίδια

Μια σειρά από βιντεοπαιχνίδια, κυρίως σε είδη παιχνιδιών role-playing και fighting games, έχουν δημιουργηθεί με βάση το One Piece. Αρχικά εκδίδονταν από θυγατρικές της εταιρείας παιχνιδιών Bandai και αργότερα ως μέρος της Namco Bandai Games. Μέχρι σήμερα, 27 τέτοιες εκδόσεις έχουν παραχθεί, χωρίς να υπολογίζεται το *[[Battle Stadium D.O.N]]*, ένας τίτλος στον οποίον πλην του *One Piece*, εμφανίζονται και χαρακτήρες από το *[[Dragon Ball Z]]* και το *[[Naruto]]*. Τα παιχνίδια γενικά ποτέ δεν σημείωσαν μεγάλη επιτυχία, μέχρι που κυκλοφόρησε στο PlayStation 3 το *[[One Piece: Pirate Warriors]]* το οποίο είχε πολύ υψηλές πωλήσεις. Ένα χρόνο μετά, στις 29 Αυγούστου του 2013, κυκλοφόρησε το *[[One Piece: Pirate Warriors 2]]* το οποίο είχε επίσης μεγάλες πωλήσεις. Το επόμενο παιχνίδι της σειράς, το *[[One Piece: Pirate Warriors 3]]*, κυκλοφόρησε στην Ιαπωνία στις 26 Μαρτίου 2015 και εν συνεχεία σε δυτικά εδάφη στις 25 Αυγούστου 2015.

### Art books και οδηγοί

Μέχρι σήμερα, έχουν εκδοθεί 5 art books και 5 οδηγοί σχετικοί με τη σειρά manga. Το πρώτο art book (*One Piece: Color Walk 1*) εκδόθηκε το 2001, ενώ τα 4 επόμενα ακολούθησαν το 2003, το 2006 και το 2010 (τα δύο τελευταία).  

Ο πρώτος οδηγός (*One Piece: Red – Grand Characters*) εκδόθηκε τον Μάρτιο του 2002 και ο δεύτερος (*One Piece: Blue – Grand Data File*) τον Αύγουστο της ίδιας χρονιάς. Οι επόμενοι 3 οδηγοί (*One Piece: Yellow – Grand Elements*,  *One Piece: Green – Secret Pieces* και *One Piece Blue Deep: Characters World*) εκδόθηκαν τον Απρίλιο του 2007, το Νοέμβριο του 2010 και τον Μάρτιο του 2012 αντίστοιχα.

Τέλος, ένας οδηγός για την anime έκδοση της σειράς (*One Piece: RAINBOW!*) εκδόθηκε την 1η Μαΐου του 2007 και καλύπτει τα 8 πρώτα χρόνια προβολής της στην τηλεόραση.

### Live-action σειρά
Τον Ιούλιο του 2017, την 20ή επέτειο της σειράς, ο αρχισυντάκτης του *Weekly Shōnen Jump* Χιρογιούκι Νακάνο ανακοίνωσε ότι η Tomorrow Studios και η Shueisha θα ξεκινούσαν μια παραγωγή μια Αμερικάνικης live-action τηλεοπτικής διασκευής του One Piece με την βοήθεια του Εϊτσίρο Όντα ως εκτελεστικός παραγωγός μαζί με τον διευθύνων σύμβουλο του Tomorrow Studios. Η πρώτη σαιζόν θα καλύψει την ενότητα του East Blue.

Τον Ιανουάριο του 2020, ο Όντα αποκάλυψε ότι το Netflix παρήγγειλε μια πρώτη σαιζόν 10 επεισοδίων. Τον Μάιο, αποκαλύφθηκε ότι τα γυρίσματα αρχικά θα γινόντουσαν στο Cape Town της Νότιας Αφρικής κάποια στιγμή τον Αύγουστο, όμως η παραγωγή καθυστέρησε μέχρι τον Σεπτέμβριο εξαιτίας του COVID-19. Επίσης ανακοινώθηκε πως και τα 10 σενάρια για τα επεισόδια είχαν ολοκληρωθεί και το κάστινγκ θα ξεκινούσε κάποια στιγμή τον Ιούνιο. Τον Σεπτέμβριο όμως επιβεβαιώθηκε από τον παραγωγό Matt Owens πως το κάστινγκ δεν είχε ακόμη ξεκινήσει.  

Στις 18/06/2023 κατά την διάρκεια του Tudum, το Netflix ανακοίνωσε την ημερομηνία πρεμιέρας της live-action τηλεοπτικής μεταφοράς του "One Piece". Σύμφωνα με το teaser trailer που κυκλοφόρησε, η πρώτη σεζόν "άνοιξε τα πανιά της στις 31 Αυγούστου 2023. 

## Κατάλογος ταινιών

* One Piece: The Movie
* Clockwork Island Adventure
* Chopper’s Kingdom on the Island of Strange Animals
* Dead End Adventure
* The Curse of the Sacred Sword
* Baron Omatsuri and the Secret Island 
* Giant Mecha Soldier of Karakuri Castle 
* The Desert Princess and the Pirates: Adventures in Alabasta 
* Episode of Chopper Plus: Bloom in the Winter, Miracle Cherry Blossom 
* One Piece Film: Strong World 
* Straw Hat Chase 
* One Piece Film: Z 
* One Piece Film: Gold 
* One Piece: Stampede 
* One Piece Film: Red 

**Σημείωση: Οι ταινίες οι οποίες έχουν κι αγγλική μεταγλώττιση είναι οι ταινίες One Piece Film: Strong World,One Piece Film: Z,One Piece Film: Gold  & One Piece: Stampede.**

## Παραπομπές


## Εξωτερικοί σύνδεσμοι

* ''One Piece''  στο animΕΛ_ΛΑΣ

Κατηγορία:Anime και manga φαντασίας
Κατηγορία:Anime και manga περιπέτειας
*
Κατηγορία:Σειρές anime
Κατηγορία:Σειρές manga
Κατηγορία:Shōnen anime και manga
Κατηγορία:Toei Animation
Κατηγορία:Manga του 1997